C 132/98
EL
Επίσημη Εφημερίδα της Ευρωπαϊκής Ένωσης
14.4.2023
Πέμπτη 6 Οκτωβρίου 2022
19.
εκφράζει την εκτίμησή του για τους Ρώσους πολίτες που καταδικάζουν τον πόλεμο· καταδικάζει τη σύλληψη χιλιάδων ειρηνικών διαδηλωτών από τις ρωσικές αρχές και ζητεί την άμεση απελευθέρωσή τους· 20. καλεί την Επιτροπή, την ΕΥΕΔ και τα κράτη μέλη να αρχίσουν να εξετάζουν τρόπους συνεργασίας με τη Ρωσία στο μέλλον και τρόπους να τη βοηθήσουν να μετατραπεί από ένα αυταρχικό καθεστώς σε μια δημοκρατική χώρα που αποποιείται αναθεωρητικές και ιμπεριαλιστικές πολιτικές· θεωρεί ότι ένα πρώτο βήμα θα ήταν να συνεργαστούν τα θεσμικά όργανα της ΕΕ με τους Ρώσους δημοκρατικούς ηγέτες και την κοινωνία των πολιτών και να κινητοποιήσουν την απαραίτητη στήριξη για την ατζέντα τους για μια δημοκρατική Ρωσία· υποστηρίζει τη δημιουργία ενός δημοκρατικού κόμβου για τη Ρωσία, ο οποίος θα φιλοξενείται από το Ευρωπαϊκό Κοινοβούλιο· 21.
υπενθυμίζει ότι οι υποβρύχιες εκρήξεις στους αγωγούς Nord Stream σημειώθηκαν ενώ εγκαινιαζόταν ο νέος αγωγός της Βαλτικής που συνδέει τη Νορβηγία με την Πολωνία μέσω της Δανίας· πιστεύει ότι οι υποβρύχιες εκρήξεις στους αγωγούς Nord Stream δεν είναι σύμπτωση, ενώ εντείνονται οι εικασίες ότι ήταν αποτέλεσμα συντονισμένης και εσκεμμένης ενέργειας από κρατικό φορέα· πιστεύει ότι οι εκρήξεις στους αγωγούς Nord Stream καταδεικνύουν πόσο επικίνδυνη ήταν η πολιτική της αυξανόμενης εξάρτησης από τα ρωσικά ορυκτά καύσιμα και ότι η οπλοποίηση της ενέργειας έχει φτάσει σε νέο επίπεδο· καλεί τα κράτη μέλη να ενισχύσουν και να αντιμετωπίσουν ως προτεραιότητα την προστασία των ευρωπαϊκών υποδομών ζωτικής σημασίας, συμπεριλαμβανομένων των υπερ-άκτιων αγωγών και καλωδίων, και να αυξήσουν την ανθεκτικότητά τους έναντι εξωτερικών επιθέσεων και να στηρίξουν περαιτέρω την ανθεκτικότητα των εταίρων της ΕΕ στην Ανατολική Ευρώπη και στα Δυτικά Βαλκάνια· καλεί τα κράτη μέλη να διεξαγάγουν έρευνα σχετικά με τη δολιοφθορά των αγωγών φυσικού αερίου Nord Stream· θεωρεί ότι οι εσκεμμένες υποβρύχιες εκρήξεις συνιστούν περιβαλλοντική επίθεση κατά της ΕΕ· 22. καλεί την ΕΕ και τα κράτη μέλη της να συνεργαστούν με διεθνείς φορείς για τη συλλογή αποδεικτικών στοιχείων και τη στήριξη της έρευνας του Διεθνούς Ποινικού Δικαστηρίου για τα εγκλήματα πολέμου που έχουν διαπραχθεί στο έδαφος της Ουκρανίας από τις 20 Φεβρουαρίου 2014 και μετά· 23.
ζητεί να συσταθεί ένα ad hoc διεθνές δικαστήριο για το έγκλημα της επίθεσης κατά της Ουκρανίας, στο πλαίσιο του οποίου θα διωχθούν ο Vladimir Putin και όλοι οι Ρώσοι πολιτικοί και στρατιωτικοί αξιωματούχοι και όσοι ενεργούν για λογαριασμό τους, ως υπεύθυνοι για τον σχεδιασμό, την έναρξη και τη διεξαγωγή του πολέμου στην Ουκρανία· 24. καταδικάζει την πολυεπίπεδη στρατηγική της Ρωσίας για την εισαγωγή, την ενίσχυση και τη διάδοση ψευδών και στρεβλωμένων αφηγημάτων και της νεοϊμπεριαλιστικής ιδεολογίας του «Ρωσικού Κόσμου» σε παγκόσμιο επίπεδο· καλεί την ΕΕ και τα κράτη μέλη της να επιβάλουν κυρώσεις σε ρωσικές οντότητες, άτομα και άλλους εντολοδόχους που διαδίδουν ρωσική παραπληροφόρηση, και να λάβουν πρόσθετα μέτρα για την αντιμετώπιση της οπλοποίησης των πληροφοριών από τη Ρωσία· 25. αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Αντιπρόεδρο της Επιτροπής / Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, στις κυβερνήσεις και τα κοινοβούλια των κρατών μελών, στο Συμβούλιο της Ευρώπης, στον Οργανισμό για την Ασφάλεια και τη Συνεργασία στην Ευρώπη, στην Ύπατη Αρμοστεία των Ηνωμένων Εθνών για τα Ανθρώπινα Δικαιώματα, στην Ύπατη Αρμοστεία των Ηνωμένων Εθνών για τους Πρόσφυγες, στον Διεθνή Οργανισμό Μετανάστευσης, στη Διεθνή Επιτροπή του Ερυθρού Σταυρού, στο Διεθνές Ποινικό Δικαστήριο, στον Πρόεδρο, την κυβέρνηση και το κοινοβούλιο της Ουκρανίας, στον Πρόεδρο, την κυβέρνηση και το κοινοβούλιο της Ρωσικής Ομοσπονδίας, και στις αρχές της Λευκορωσίας.